TTA ยังไม่สิ้นมนต์ขลัง
ประเด็นของหุ้น TTA หรือ บริษัท โทรีเซนไทย เอเยนต์ซีส์ จำกัด (มหาชน) ไม่มีอะไรซับซ้อน หรือต้องคิดมากให้ปวดหัว เพราะการขึ้นลงของหุ้นมักเป็นไปตามผลกำไรที่ทำได้ในแต่ละงวด ส่งผลให้ราคาหุ้นแกว่งตัวค่อนข้างแรงในช่วงหลายปีที่ผ่านมา และกลายเป็นหุ้นที่นักลงทุนเข้ามาเล่นเก็งกำไรสั้นๆ มากกว่าซื้อลงทุนระยะยาว
27 ม.ค. 2561

ตีแผ่บจ.ดัง
คุณสุเชาว์ จาก อ.เมือง จ.ชลบุรี พูดถึงสถานการณ์ของหุ้น TTA หรือ บริษัท โทรีเซนไทย เอเยนต์ซีส์ จำกัด (มหาชน) ทำท่าเหมือนจะดีหลายครั้งด้วยกัน แต่สุดท้ายก็หมดสภาพไปอย่างไม่น่าเชื่อทุกที จึงอยากให้อาจารย์ช่วยประเมินสถานการณ์ของหุ้นในช่วงที่กำลังผงกหัวขึ้นอีกครั้งแบบนี้ ยังเป็นหุ้นความหวังที่สามารถเข้าไปเล่นเก็งกำไรสั้นๆ ได้อีกไหมครับ
 
ประเด็นของหุ้น TTA หรือ บริษัท โทรีเซนไทย เอเยนต์ซีส์ จำกัด (มหาชน) ไม่มีอะไรซับซ้อน หรือต้องคิดมากให้ปวดหัว เพราะการขึ้นลงของหุ้นมักเป็นไปตามผลกำไรที่ทำได้ในแต่ละงวด ส่งผลให้ราคาหุ้นแกว่งตัวค่อนข้างแรงในช่วงหลายปีที่ผ่านมา และกลายเป็นหุ้นที่นักลงทุนเข้ามาเล่นเก็งกำไรสั้นๆ มากกว่าซื้อลงทุนระยะยาว
สาเหตุที่เป็นเช่นนั้นมาจากธุรกิจเดินเรือผ่านพ้นยุคเฟื่องฟูมาแล้ว พร้อมกับเข้าสู่ช่วงถดถอยเป็นเวลานาน และกำลังอยู่ในจังหวะฟื้นตัวขึ้นอีกครั้ง จึงเป็นโอกาสทองสำหรับนักลงทุนที่ถนัดเล่นเก็งกำไรสั้นๆ เพราะเมื่อดูจากรูปแบบการเคลื่อนตัวในช่วงที่ผ่านมาจะเห็นว่า หุ้นลงมาเยอะเกินไปจริงๆ
เนื่องจากตัวเลขงวด 9 เดือน ปี 2560 กลับมาทำกำไรค่อนข้างเยอะเมื่อเทียบกับช่วงหลายปีที่ผ่านมา รวมทั้งตัวบริษัทยังมีแผนปั๊มรายได้ และกำไรที่ค่อนข้างชัดเจน จึงน่าจะเป็นจังหวะของการเล่นรอบใหม่ เพราะราคาหุ้นซึมซับรับข่าวร้ายไปเยอะพอสมควรแล้วนั่นเอง

นอกจากนี้หากสังเกตจากมูลค่าทางบัญชีที่ระดับ 10.93 บาท เทียบกับราคาหุ้นในกระดานที่บริเวณ 9 บาท ย่อมเป็นจุดที่น่าเข้าลงทุนเหลือเกิน หรือมองการเคลื่อนไหวของราคาหุ้นที่มักเด้งขึ้นไปยืนเหนือ 10 บาทเป็นประจำ ย่อมทำให้นักลงทุนขาประจำเห็นจังหวะของการเข้าเล่นได้จะแจ้งขึ้นครับ
เมื่อองค์ประกอบดังกล่าวค่อนข้างเป็นใจในการเข้าเล่น ก็คงไม่มีประเด็นอะไรต้องตะขิดตะขวงใจ เพราะทุกคนรับรู้กันเป็นอย่างดีว่า การเข้าเล่นหุ้นตัวนี้ต้องเป็นการเล่นสั้นๆ อีกทั้งกรอบการเคลื่อนไหวของหุ้นก็ค่อนข้างชัดเจนในตัวของมันเอง จึงทำให้การลงทุนเที่ยวนี้ง่ายขึ้น
ประเด็นที่น่าสนใจคือ ตัวนักลงทุนมีความว่องไวพอไหม?
รวมทั้งมีการกำหนดจุด “ขายทำกำไร” กับ “จุดตัดขาดทุน” ไว้ชัดเจนหรือยัง?
หากคิดว่า ตัวเองมีองค์ประกอบทั้ง 2 อย่าง ก็ไม่ควรรีรออะไรทั้งสิ้น!
เนื่องจากหุ้น TTA ยังไม่สิ้นมนต์ขลังง่ายๆ หรอกครับ
สถาแมงเม่า : ดร.สมชาย
…
